**Сочинение**

 **Лезги ч1ал**

 **( Регьбер: Балиева Н.З. 2023 й.)**

 Зи дамах,зи булах,зи ах,лезги ч1ал,

 Агъзуррикай сад Аллагьди гайиди,

 Зи руьгь,зи ирс,зи виждандин лезги ч1ал,

 Даиматдай зун дуьньядиз гъайиди. …

 ( Фейзудин Нагъиев)

Лезги ч1ал Кавказдин ч1аларин хизандик акатзава.Хайи ч1аларикай ам виридалайни ч1ехи ч1ал я.

 Гьар са касдиз вичин Ватан виридалайни багьа я. « Ватан диде я»,-лугьуда халкьди,вучиз лагьайт1а дидедилай багьади авач.Дидедихъ галаз ам рахазвай ч1ални багьа я.Зи дидедин ч1ал лезги ч1ал я. Ам,диде хьиз назик,хъуьтуьл,ширин я.

 Лезги ч1алай чаз чи тарих,адетар,эдебият аквазва. Эгер чун чи миллетдикай,адан камаллу арифдаррикай ,вири дуьньядиз машгьур бажарагълу алимрикай,чпихъ зурба тарих авай къагьриманрикай,Ватан патал чанар гьайиф татай кьегьалрикай,баркаллу дидейрикай рахайт1а,шаксуз чахъ галаз къведай са миллетни авач лагьана,чавай инанмишвал ийиз жеда.

 Хайи ч1ал гьар садан намус я. Намус хуьн дагъвидин кьилин буржи я! Аллагьди дидедихъ галаз чаз ганвай чи багъри,гуьрчег,бинелу къадим ч1алаз чи халкь вири сад хьиз вафалу хьана к1анда.

Халкь!Ч1ал!Ватан!,-ибур сад-садаз даяхар хьун герек я.

 Пагь,аламат! Хайи ч1алан гьайбатар!

 Адан вилик вуч я девлет къизилдин?

 Адан вилик вуч я лезет билбилдин?

 Нур гуз ава гафар-ч1алан алатар.

 Дидед ч1ал! Яраб,валай багьа,метлебдиз дерин ядигар дуьньядал алат1а?

Дидед ч1ал! Вакай фикирдайла ,зи рик1ик лувар акатда,заз чилин шардилай лув гуз к1ан жеда.

Дидед ч1ал! За ви къуват квев гекъигин? Гьикьван фикир авурт1ани заз вун гекъигдай зат1 жагъизвач. Ахьтин зат1 дуьньядин винел алач. Ви къуватдин дережа дагъларилай кьакьан,гьуьлерилай дерин я.

 Несилар къвез алатда. Идахъ галаз сад хьиз,девирарни дегиш жезва. Эгер чна чи тарих рик1елай алудайт1а,яни вилик девиррин чи халкьдин хъсан адетар:суварар,мелер,межлисар,милли культура,искусство яваш-яваш к1вачел акьалдар хъийидай мумкинвал тагайт1а,гележегдин къвезмай несилдихъ тарих вич эсиллагь амукь тавун мумкин я.

 Сад лагьайди , чи алай аямдин аялриз,жегьилриз чна чи тарих,ч1ал ва ч1алан меденият ,руьгьдин камаллу хазина тир чи бубайрин мисалар,миск1алар,кьисаяр,риваятар,халкьдин манияр ва гьаваяр,халкьдин милли алатар ва маса зат1ар чпиз кьет1ен фикир гана чир тавурт1а,къвезвай несилриз абуру вуч лугьурай ва я квекай лугьурай?

 Гьелбетда,им сад-вад касдин хиве авай кар туш. Им чи вири халкьдин везифа я.

 Чи акьалтзавай несил жуван халкьдин,Ватандин вилик инсанпересвилин,ватанпересвилин руьгьдаллаз вердишарун гьар са муаллимдин,алимдин,гьакимдин,шаирдин,диде-бубадин,эхир хьи,ч1ал к1ани ва халкь к1ани гьар са намуслу лезгидин буржи я.

 Ч1алан гуьзгуь тир « Лезги газет» гьар са лезгидин к1вале хьун чарасуз герек я. Амма адет патал ваъ,ана чи халкьдиз хийирлу меслятар ,талукь макъалаяр ва гьар жуьредин веревирдер ава.

 Кьвед лагьайди,ч1ал чир хьун патал ,эвелни-эвел,ам чирдай къаст хьун герек я,ахпа ам к1ан хьана к1анда.К1ан хьун патал жуван ч1ал,иллаки к1вале,диде-бубайри аялрин вилик,чпин ч1алахъ авай к1анивал ,ч1ал михьиз хуьн,ам чир хьун чарасузди тирди чирна к1анда. Аялривай вахтунда амаз истемишна ва абурал гуьзчивал тухвана к1анда.

 Масан зи ч1ал,асиррин рехъ ат1айди

 Авазва вун чи гьар садан нефесда

 Агъзур жуьре гафар гваз чал атайди,

 Ви рангар гьич са ч1алални эвездач.

 Виликан советрин вахтунда дидед ч1алал гьар к1вале пакамаз ва няниз радио рахазвай. Анай бажарагълу журналистар ,муаллимар,артистар михьи литературный ч1алал рахазвай. Абуруз аялри ,ч1ехибуру рик1ивай яб гузвай,вичин дидед ч1ал халкьдиз хъсандиз чир жезвай ва ам к1ан жезвай. Алай вахтунда радио вири ч1аларал радиоцентрада ама,амма хуьрерай квахьнава. Заз чиз адахъ яб акалзамай гьич са касни амач. Хъсан жедай радио гьар са хизандиз хтанайт1а.

 Ч1ал бине я,чи камалдин дегьне я,

 Шумуд булах къвез ви вац1ук акахьда?

 Хайи ч1ал хуьх,,ам чи вилин нине я,

 Чар булах я,куркурдивди авахьдай.

 Виш асиррин ядигар яз атай ч1ал,

 Мелик,Эмин,Гьажи Давуд рахай ч1ал,

 Туруни хьиз душмандин рик1 ат1ай ч1ал

 Вун халкь хуьзвай чи къалхан,чи даях я!

 Инсанрикай халкь ийизвайди дидед ч1ал я- тарихдин эвелрай ,ата-бубайрилай чал агакьнавай аманат,ихтибарнавай ядигар.

 Ч1ал миллетдин ва халкьдин асул бине тайинарзавай кьилин шарт1 я. Дидед ч1ал аялдиз гьамиша пак ,эвез авачир аламатдин девлет я. Вун гьик1 рахайт1ани,дидедин ч1алахъ гекъиг жедай маса нямет дуьньядал авач.

 Гьар йисуз февралдин вацра Дидедин Ч1алан Югъ къейд ийизвай мярекат кьиле физва. Им ч1алал дамахзавай инсанар патал лап зурба сувар я. Гьак1ни, эхиримжи вахтара ч1алан гьакъиндай ч1ехи алимрихъ,педагогикадин магьшур пешекаррихъ галаз « Лезги газетдин» ч1ехи иштираквал аваз муаллимрихъ галаз « элкъвей столар»,конференцияр,семинарар тухузва. Гьа ихьтин къайдайра дидедин ч1ал чаз мадни к1анарзава ва ам чирунин,гегьеншарунин карда руьгь кутазва.

 Жуван ч1алан къадир авачир кас вичихъ тухум авачир инсан я!

« Лезгидин баладиз ч1ал чирун кьеп1инамаз,дидедин лайлайрилай башламишна к1анзавайди я.

Ахпа,ч1ехи жердавай – махаралди, эпос « Шарвилидалди», «Къванцин гада» поэмадалди,лезги адетралди,лезги манийралди,кьуьлералди.

 Гьа ик1,лезгивал лезги балайрин к1арабра туна к1анда.Тахьайт1а,ч1ал херде жердавай ,халкьни,яд т1имил жезвай тар хьиз кьурада».